# ข่าวประชาสัมพันธ์

# 27 ธันวาคม 2567

**บสย. ร่วมฟื้นฟู เยียวยา ผลกระทบน้ำท่วมภาคใต้**

**ลงพื้นที่มอบเงินสนับสนุนโรงเรียน และโรงพยาบาล**

**นายกิตติพงษ์ บุรณศิริ รองผู้จัดการทั่วไป สายงานกลยุทธ์และผลิตภัณฑ์** บรรษัทประกันสินเชื่ออุตสาหกรรมขนาดย่อม (บสย.) พร้อมผู้บริหาร และเจ้าหน้าที่ บสย. ร่วมจัดกิจกรรม **“บสย. ร่วมฟื้นฟู เยียวยา ผลกระทบน้ำท่วมภาคใต้”** มอบเงินสนับสนุนแก่โรงเรียนเบญจมราชูทิศ จังหวัดปัตตานี โดยมีนายประสพ ชนามุยา ผู้อำนวยการโรงเรียน เป็นตัวแทนรับมอบ พร้อมตัวแทนนักเรียน รับเงินทุนสนับสนุนชุดนักเรียน และอุปกรณ์การเรียน จำนวน 100 ทุน ณ โรงเรียนเบญจมราชูทิศ จังหวัดปัตตานี

นอกจากนี้ ยังมอบเงินสนับสนุนฟื้นฟูแก่โรงพยาบาลหนองจิก จังหวัดปัตตานี โดยมี นายอนุชิต วังทอง ผู้อำนวยการโรงพยาบาลหนองจิก และ พญ. ปริญญา ยาโกะ นายแพทย์ชำนาญการพิเศษ รองผู้อำนวยการโรงพยาบาลหนองจิก เป็นตัวแทนรับมอบ และได้รับเกียรติจากนายสนั่น สนธิเมือง รองผู้ว่าราชการจังหวัดปัตตานี ลงพื้นที่เยี่ยมเยียน ณ โรงพยาบาลหนองจิก จังหวัดปัตตานี เมื่อวันที่ 26 ธันวาคม 2567 ทั้งนี้ การจัดกิจกรรมดังกล่าว เพื่อให้สอดคล้องตามแนวทางการสนับสนุนและช่วยเหลือชุมชนและสังคม ตามแผนงานโครงการด้านการแสดงความรับผิดชอบต่อสังคม (CSR) ของ บสย.

นอกจากนี้ บสย. ยังมีมาตรการสำหรับผู้ประกอบการ SMEs ผู้ประสบอุทกภัย และมีสถานประกอบการตั้งอยู่ในพื้นที่ประสบอุทกภัยที่ กรมป้องกันและบรรเทาสาธารณภัย (ปภ.) ประกาศ ช่วยเหลือลูกค้า และลูกหนี้ บสย. (ผู้ประกอบการ SMEs ที่ บสย. จ่ายค่าประกันชดเชยให้สถาบันการเงิน) ดังนี้

1. **มาตรการช่วยลูกค้า บสย.** พักชำระค่าธรรมเนียมและค่าจัดการค้ำประกัน 6 เดือน สำหรับ SMEs ลูกค้า บสย. ที่ได้รับผลกระทบจากอุทกภัยภาคใต้ปี 2567 และถึงกำหนดชำระค่าธรรมเนียมค้ำประกันและค่าจัดการค้ำประกัน ตั้งแต่วันที่ 29 พฤศจิกายน - 31 ธันวาคม 2567
2. **มาตรการช่วยลูกหนี้ บสย.** (ผู้ประกอบการ SMEs ที่ บสย. จ่ายค่าประกันชดเชยให้สถาบันการเงิน) พักชำระค่างวด 6 เดือน สำหรับลูกหนี้ บสย. ที่อยู่ระหว่างผ่อนชำระตามแผนปรับโครงสร้างหนี้ และไม่ผิดนัดชำระหนี้ ระยะเวลารับคำขอพักชำระ ตั้งแต่วันที่ 29 พฤศจิกายน - 31 ธันวาคม 2567 โดยพักชำระค่างวดที่ถึงกำหนดชำระเป็นระยะเวลาสูงสุด 6 เดือน (หลังครบระยะเวลาพักชำระ 6 เดือน ให้ผ่อนชำระตามเงื่อนไขเดิม)

สำหรับ SMEs ลูกค้า และลูกหนี้ บสย. ที่อยู่ในพื้นที่ประสบอุทกภัยตามประกาศของ กรมป้องกันและบรรเทาสาธารณภัย สามารถปรึกษาหรือสอบถามข้อมูลเพิ่มเติมและรายละเอียดการเข้าร่วมมาตรการได้ที่สำนักงานเขตในพื้นที่ หรือ ช่องทาง LINE OA : @tcgfirst และ บสย. Call Center โทร. 02-890-9999